DA Den Europæiske Unions Tidende C 320/13

RÅDETS UDTALELSE

af 5. juli 2004

om Maltas konvergensprogram, 2004-2007

(2004/C 320/07)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 9, stk. 2,

under henvisning til Kommissionens henstilling,

efter høring af Det Økonomiske og Finansielle Udvalg —

AFGIVET FØLGENDE UDTALELSE:

Den 5. juli 2004 gennemgik Rådet Maltas konvergensprogram, der dækker perioden 2004-2007. Programmet er i det store og hele i overensstemmelse med datakravene i den reviderede »adfærdskodeks for stabilitets- og konvergensprogrammernes indhold og form«. Især er oplysningerne for BNP og dettes komponenter ikke fuldt ud i overensstemmelse med ESA95-standarderne. Dette vanskeliggør sammenlignelighed mellem de forskellige dele af programmet.

Den budgetstrategi, der ligger til grund for programmet, tager sigte på at mindske det offentlige underskud til under 3 % af BNP allerede i 2006, med følgende mellemliggende mål: 5,2 % af BNP i 2004, 3,7 % i 2005 og 2,3 % af BNP i 2006 for at nå 1,4 % ved udgangen af programperioden. Der forudses i programmet en betydelig forbedring af den primære balance, som forventes at vende fra et underskud på 1,4 % af BNP i 2004 til et overskud på 2,2 % i 2007. Parallelt hermed forudser programmet, at man kan vende den opadgående tendens i gældskvoten i 2005, så den ender på 70,4 % ved udgangen af programperioden.

Budgetstrategien understøttes af en pakke af foranstaltninger, der tager sigte på at kontrollere og rationalisere forbruget og på indtægtssiden at forhindre skatteunddragelse. Virkningen af de politikforanstaltninger, der er nødvendige for at nå målene, er ikke fuldstændig kvantificerede i programmet. På udgiftssiden er der især regnet med en nedskæring af det løbende forbrug med 3 procentpoint af BNP i kraft af en inddæmning af væksten i de offentlige lønninger og andre løbende udgifter, omstrukturering af selskaber i offentligt regi og en gradvis udfasning af subsidier til værftsindustrien. Kapitaludgifterne forventes også at falde med mere end 2,5 procentpoint af BNP i løbet af programperioden, idet igangværende engangsprojekter nærmer sig deres afslutning. De offentlige investeringer vil imidlertid stadig ligge over 4 % af BNP.

På grundlag af de aktuelt foreliggende oplysninger synes det makroøkonomiske scenario, der ligger til grund for programmet, at afspejle troværdige vækstantagelser. Der er imidlertid en vis usikkerhed, da der muligvis er foretaget et for højt skøn over det nominelle BNP ifølge ESA95, og som følge af risikoen for udefra kommende chokvirkninger for den maltesiske økonomi.

Selv om der i programmet er forudset en nedbringelse af underskuddet til under 3 %-referenceværdien i 2006 med et efterfølgende yderligere fald, kunne disse mål være i uoverensstemmelse med målet om en budgetstilling tæt på balance i løbet af programperioden.

Konsolideringsplanerne indeholder en betydelig reduktion af underskuddet, som synes inden for rækkevidde under hensyn til det spillerum, der opstår ved afslutningen af visse investeringsprojekter. Ikke desto mindre kræver denne konsolideringspolitik en stærk vilje hos de maltesiske myndigheder. Endvidere kan den seneste revision af væksttallet for det reale BBP for 2003 også indebære en vis risiko for en nedadgående tendens.

Derfor vil den budgetpolitiske målsætning i programmet måske ikke være tilstrækkelig til at mindske underskuddet til under underskudsgrænsen på 3 % af BNP senest i 2006. Desuden vil udviklingen i gældskvoten sandsynligvis være mindre gunstig end forudset i betragtning af disse risici.

Med hensyn til holdbarhed på lang sigt står Malta over for risikoen for manglende balance på budgettet på grund af de forventede omkostninger ved en aldrende befolkning. Sikringen af et tilstrækkelig stort overskud på primærsaldoen på mellemlang sigt samt gennemførelsen af foranstaltninger til yderligere at lægge en bremse på de aldersrelaterede udgifter, specielt sundhedsudgifter, er af afgørende betydning for at tilvejebringe holdbare offentlige finanser.

Den 5. juli 2004 fastslog Rådet på grundlag af Kommissionens henstillinger, at der foreligger et uforholdsmæssigt stort underskud i Malta, jf. traktatens artikel 104, stk. 6, og rettede i henhold til traktatens artikel 104, stk. 7, henstillinger til Malta med henblik på at bringe denne situation til ophør, hvori Rådet gav politiske råd.

Centrale fremskrivninger i Maltas konvergensprogram

2003 2004 2005 2006 2007 Real BNP-vækst (%) – 1,7 1,1 1,7 2,1 2,1 Beskæftigelsesvækst (%) – 0,8 0,8 0,7 0,7 0,7 RPI-inflation (%) 1,3 3,4 2,1 2,1 2,1 Offentlig budgetsaldo (% af BNP) – 9,7 – 5,2 – 3,7 – 2,3 – 1,4 Offentlig bruttogæld (% af BNP) 72,0 72,1 72,4 70,5 70,4

(1) EFT L 209 af 2.8.1997, s. 1. De dokumenter, der henvises til i denne tekst, kan findes på følgende websted

http://europa.eu.int/comm/economy_finance/about/activities/sgp/main_en.htm